Stori 46: Stonwol We i Goraon Long Jeriko
?WANEM i mekem se stonwol ya we i goraon long Jeriko i foldaon? I luk olsem we samfala oli sakem wan bom long hem. Be long taem bifo, i no gat ol bom; mo i no gat ol masket tu. !Hemia wan merikel blong Jeova bakegen! Bambae yumi luk olsem wanem samting ya i hapen.
Lesin long tok we Jeova i talem long Josua: ‘Evri dei, yu wetem ol soldia blong yu, bambae yufala i mas maj i goraon long taon ya wan taem, gogo kasem sikis dei. Yufala i mas karem bokis blong kontrak i go wetem yufala. Seven pris bambae oli wokbaot i go fastaem long bokis blong kontrak, mo bambae oli stap blu long pupu blong olgeta.
‘Long namba seven dei, bambae yufala i mas maj i goraon long taon ya seven taem. Nao yufala i mas blu bigwan long pupu blong yufala mo pulum i longfala. Mo olgeta man evriwan oli mas singaot bigwan. !Nao bigfala stonwol blong taon ya bambae i foldaon evriwan!’
Ale, Josua mo ol man oli mekem olsem we Jeova i talem. Taem oli maj i goraon long taon ya, oli stap kwaet. I no gat wan long olgeta i toktok. I gat noes blong ol pupu we oli krae nomo wetem noes blong leg blong ol man we oli stap maj. Ol enemi blong ol man blong God long Jeriko oli mas fraet ya. ?Yu yu luk red string ya we i hang long wan windo? ?Hemia windo blong haos blong hu? Yes, Rehab i mekem olsem we tufala spae ya i bin talem long hem. Olgeta famle blong hem oli stap insaed wetem hem, oli stap lukluk i go afsaed.
Ale, long namba seven dei, ol man oli maj i goraon long taon ya seven taem. Nao, oli blu pupu, ol soldia oli singaot strong, mo stonwol i foldaon. Nao Josua i talem long olgeta se: ‘Yumi kilim evriwan long taon ya oli ded, mo yumi bonem olgeta long faea. Yumi bonem olgeta samting. Be bambae yumi no bonem ol silva mo gol wetem ol samting we oli wokem long bras mo long aean. Bambae yumi putum olgeta oli stapgud wetem ol sas samting long haos tapolen blong Jeova.’
Josua i talem long tufala spae ya se: ‘Yutufala i go long haos blong woman ya Rehab, yutufala i tekemaot hem, wetem ol famle blong hem.’ Yes, Rehab mo famle blong hem oli stap sef, olsem tufala spae i bin promes long hem.
Josua 6:1-25.
Ol Kwestin
- ?Jeova i talem se ol soldia mo ol pris oli mas mekem wanem blong sikis dei?
- ?Long namba seven dei, ol man ya oli mas mekem wanem?
- ?Long pija ya, wanem i stap hapen long stonwol we i goraon long Jeriko?
- ?From wanem string we i red i hang long wan windo?
- ?Josua i talem long ol soldia blong oli mekem wanem long taon ya mo ol man blong hem? ?Be oli mas mekem wanem long ol silva, gol, bras mo aean blong hem?
- ?Josua i talem tufala spae ya blong mekem wanem?
Sam narafala kwestin
- Ridim Josua 6:1-25.
?Taem ol man Isrel oli majraon long Jeriko long namba seven dei, olsem wanem samting ya i sem mak long wok blong prij blong ol Witnes blong Jeova long ol las dei ya? (Jos. 6:15, 16; Aes. 60:22; Mat. 24:14; 1 Kor. 9:16)
?Olsem wanem profet tok blong Josua 6:26 i kamtru 500 yia biaen? ?Samting ya i soemaot wanem long yumi long saed blong ol tok blong Jeova? (1 King 16:34; Aes. 55:11)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn cym_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn szl_Latn tpi_Latn tpi_Latn tpi_Latn